বিজাপুরে মাওবাদী-বাহিনী সংঘর্ষ, খতম ৭ মাওবাদী, শহীদ ২ জওয়ান

ওয়েব ডেস্ক: মাওবাদী দমন অভিযানে ছত্তিশগড়ে ফের বড় সাফল্য। বুধবার বিজাপুর সীমানায় অভিযান চলাকালীন নিরাপত্তাবাহিনীর সঙ্গে গুলির লড়াইয়ে মৃত্যু হয়েছে ৭ মাওবাদীর। গুলির লড়াইয়ে শহীদ দুই জওয়ানও। ওই অভিযানে গিয়ে আহতও হয়েছেন এক পুলিশ কর্মী। এই তথ্য জানিয়েছেন বস্তার এলাকার পুলিশের আইজি পি সুন্দররাজ। জঙ্গল ঘিরে দীর্ঘ সময় ধরে চলে গুলির লড়াই।

জানা গিয়েছে, গোপন সূত্রে খবর পেয়ে বুধবার সকালে মাওবাদীদের বিরুদ্ধে অভিযানে নামে নিরাপত্তাবাহিনী। দান্তেওয়াড়া-বিজাপুর সীমান্তবর্তী ভৈরামগড় এলাকার কেসাকুতুল জঙ্গলের বড় অংশ ঘিরে ফেলে শুরু হয় অভিযান। এই দলে ছিল ডিআরজি, এসটিএফ এবং কোবরা ব্যাটালিয়ন। এলাকা ঘিরে ফেলে তল্লাশি চলাকালীন পিছু হঠার জায়গা না পেরে অতর্কিতে হামলা চালায় মাওবাদীরা। নিরাপত্তারক্ষীরা সেখানে যেতেই তাঁদের লক্ষ্য করে গুলি ছুড়তে শুরু করেন মাওবাদীরা। পাল্টা জবাব দেন নিরাপত্তা বাহিনীর সদস্যরাও। গুলির লড়াইয়ের পরে সেখান থেকে সাত জন মাওবাদীর দেহ উদ্ধার করেছে পুলিশ। সেখান থেকে বেশ কিছু আগ্নেয়াস্ত্রও পাওয়া গিয়েছে। ওই এলাকায় মাওবাদী সদস্যের খোঁজ পেতে চিরুনি তল্লাশি চলছে বলেও জানিয়েছেন আধিকারিকরা।

আরও পড়ুন: দিল্লির আবহে রাজস্থানের উদ্ধার বিপুল পরিমাণ বিস্ফোরক, গ্রেফতার ২

উল্লেখ্য, ২০২৬ সালের মার্চ মাসের মধ্যে মাওবাদমুক্ত ভারত গড়ার বার্তা দিয়েছেন স্বরাষ্ট্রমন্ত্রী অমিত শাহ। এরপর থেকেই ছত্তিশগড়, ঝড়খণ্ডের মতো মাও অধ্যুষিত রাজ্যগুলিতে মাওবিরোধী অভিযান ব্যাপক গতি পেয়েছে। রিপোর্ট অনুযায়ী, চলতি বছরে শুধুমাত্র ছত্তিশগড়ে এখনও পর্যন্ত ২৬৮ জন মাওবাদীর মৃত্যু হয়েছে। এর মধ্যে ২৩৯ জন মাওবাদীর মৃত্যু হয়েছে বিজাপুর ও দান্তেওয়াড়ায়।