কনকনে ঠান্ডায় জবুথবু দক্ষিণবঙ্গ সহ কলকাতা, আরও পারদ পতনের পূর্বাভাস

ওয়েবডেস্ক- প্রবল শীতে জবুথবু দক্ষিণবঙ্গ সহ গোটা কলকাতাবাসী। এবছর চেনা ছন্দের বাইরে শীত, কনকনে ঠান্ডায় কাঁপছে মানুষ। সোমবার কলকাতার সর্বনিম্ন তাপমাত্রা ১০.২ সেলসিয়াসের ঘরে নেমে গিয়েছিল। জেলাগুলিতে আরও পারদ পতনের পূর্বাভাস দিয়েছে হাওয়া অফিস। আরও ৩ থেকে ৪ ডিগ্রি কমতে পারে তাপমাত্রা।

আবহাওয়া দফতর জানিয়েছে, দক্ষিণ-পূর্ব বঙ্গোপসাগরে তৈরি হওয়া নিম্নচাপ ২৪ ঘণ্টার মধ্যে দক্ষিণ-পশ্চিম বঙ্গোপসাগরের উপর একটি গভীর নিম্নচাপে পরিণত হবে। এরপর, এটি পরবর্তী ৪৮ ঘণ্টা ধরে দক্ষিণ-পশ্চিম বঙ্গোপসাগরের উপর দিয়ে পশ্চিম-উত্তরপশ্চিম দিকে অগ্রসর হওয়ার সম্ভাবনা। ত্রিপুরা ও তৎসংলগ্ন এলাকার উপর একটি সার্কুলেশন অবস্থান করছে। এর জেরে পশ্চিমবঙ্গ জুড়ে শক্তিশালী উত্তর-পশ্চিম/উত্তরের বাতাস প্রবাহিত হওয়ার সম্ভাবনা রয়েছে যাতে পারদ পতন হতে পারে।

আবহাওয়া দফতরের পূর্বাভাস অনুযায়ী, রাতের তাপমাত্রা আগামী চার দিনে রাজ্যের অধিকাংশ জায়গায় স্বাভাবিকের থেকে ২ থেকে ৪ ডিগ্রি সেলসিয়াস কম থাকতে পারে। পাশাপাশি দিনের তাপমাত্রা দক্ষিণবঙ্গে আগামী তিন দিন স্বাভাবিকের থেকে ৩–৫ ডিগ্রি কম থাকতে পারে। অপরদিকে উত্তরবঙ্গে এই সময়ে ৪-৬ ডিগ্রি সেলসিয়াস তাপমাত্রা কম থাকার সম্ভাবনা রইয়েছে। এই পরিস্থিতিতে দিনভর রোদ থাকলেও তীব্র ঠান্ডা অনুভূত হবে, এটাই কোল্ড ডে-র বৈশিষ্ট্য।

হাওয়া অফিস বলছে দক্ষিণবঙ্গে শীত স্থায়ী আরও চার থেকে পাঁচদিন। সেইসঙ্গে থাকবে কুয়াশা। আগামী শনিবার পর্যন্ত কলকাতা সহ দক্ষিণবঙ্গে একাধিক জেলায় কুয়াশার প্রভাব থাকবে। দৃশ্যমানতা ৯৯৯ মিটার থেকে ক কমে ২০০ মিটার নামতে পারে। কুয়াশার সতর্কতা জারি করা হয়নি। আজ মুর্শিদাবাদ, নদিয়া, বীরভূম, উত্তর ২৪ পরগনায় ঘন কুয়াশা থাকবে। বীরভূম ও পূর্ব বর্ধমানে কোল্ড ডে ও কোল্ড ওয়েভের পূর্বাভাস রয়েছে। রোদের দেখা না মিললেও আবহাওয়া শুষ্ক থাকবে। বৃহস্পতিবার ও শুক্রবার বীরভূম ও পূর্ব বর্ধমানে কোল্ড ডে ও কোল্ড ওয়েভ বজায় থাকবে। শুক্রবার বীরভূমে কোল্ড ডে ও কোল্ড ওয়েভ থাকবে।

আজকেও কলকাতায় ১০ ডিগ্রির ঘরে পারদ। আজকের সর্বনিম্ন তাপমাত্রা ১০.৩ ডিগ্রি সেলসিয়াস। যা স্বাভাবিক তাপমাত্রা থেকে ৩.৭ ডিগ্রি সেলসিয়াস নীচে। কলকাতায় কনকনে শীতের মরশুম। সকালের দিকে কুয়াশা বাড়বে। দুপুর পর্যন্ত কুয়াশার সম্ভাবনা। শীতল দিনের মতো পরিস্থিতি। বেলা বাড়লে সূর্যের দেখা মিলতে পারে।
কলকাতার আজ সর্বনিম্ন তাপমাত্রা ১০.৩ ডিগ্রি। দিনের সর্বোচ্চ তাপমাত্রা ছিল ১৮.০ ডিগ্রি। বাতাসে জলীয় বাষ্পের পরিমাণ আপেক্ষিক আর্দ্রতা ৬৬ থেকে ৯৮ শতাংশ।

আরও পড়ুন- আইটি পরিকাঠামো নিয়ে কোথায় অসুবিধা হচ্ছে, জেলাশাসকদের মতামত চাইল কমিশন

শৈত্য প্রবাহ এবং শীতল দিনের চরম পরিস্থিতি বীরভূম ও পূর্ব বর্ধমান জেলাতে। শীতল দিনের পরিস্থিতি আরও ছয় জেলায়। দক্ষিণবঙ্গের হুগলি উত্তর ও দক্ষিণ ২৪ পরগনা পশ্চিম বর্ধমান মুর্শিদাবাদ নদিয়া তে শীতল দিনের পরিস্থিতি। এই জেলাগুলিতে সর্বনিম্ন তাপমাত্রা ১০ ডিগ্রির নিচে এবং স্বাভাবিকের তুলনায় সর্বোচ্চ তাপমাত্রা ৪.৫ ডিগ্রি সেলসিয়াস নিচে থাকবে। দিনভর শীতের অনুভূতি অনেকটাই বেশি থাকবে। দক্ষিণবঙ্গে আরও দুই দিন শৈত্য প্রবাহ এবং শীতল দিনের পরিস্থিতি বেশ কিছু জেলায মুর্শিদাবাদ, পূর্ব ও পশ্চিম বর্ধমান, নদিয়ায় কোল্ড ডে। পূর্ব বর্ধমান ও বীরভূমে ‘কোল্ড অ্যালার্ট’ রয়েছে। এছাড়া বাঁকুড়া, পশ্চিম বর্ধমান, দক্ষিণ ও উত্তর দিনাজপুর, মুর্শিদাবাদ, নদিয়াতেও শৈত্যপ্রবাহের মতো পরিস্থিতি হবে।

আগামী তিনদিন উত্তরবঙ্গের তাপমাত্রা ৪ থেকে ৬ ডিগ্রি সেলসিয়াস কম থাকার সম্ভাবনা রয়েছে। উত্তরবঙ্গে ৮ জানুয়ারি পর্যন্ত কোচবিহার, জলপাইগুড়ি ও আলিপুরদুয়ারে ‘কোল্ড ডে’ চলতে থাকবে। সব জেলায় কুয়াশার দাপট থাকবে। কয়েকদিনের মধ্যে উত্তরববঙ্গে হালকা বৃষ্টির সম্ভাবনা। দার্জিলিংয়ে বিক্ষিপ্ত বৃষ্টি সেইসঙ্গে তুষারপাতের সম্ভাবনা রয়েছে। উত্তরবঙ্গে সর্বত্রই প্রায় কুয়াশার সতর্কতা জারি রয়েছে। উত্তরবঙ্গে একাধিক জেলায় কোল্ড ডে’র সতর্কতা। এর মধ্যে রয়েছে কোচবিহার, জলপাইগুড়ি ও আলিপুরদুয়ার। সেইসঙ্গে থাকবে ঘন কুয়াশা।